Nylig totalrenoverte Gullgruven ønsker å bygge på senteret med 1200 kvadratmeter, fordelt på to etasjer.

Tilbygget var en del av den opprinnelige planen da senteret søkte om ombygging og renovering, men planen måtte gjennomføres i to deler på grunn av manglende avklaring om blant annet bybanetrasé.

–Bygget står på en måte halvferdig slik det står nå. Den viktigste delen av fasaden er ikke ferdig, sier prosjektsjef i SRP Gullgruven Per-Christian Kjellgren.

De ønsker å bygge ut et triangelformet påbygg i senterets nordre hjørne, mot rundkjøringen og Ikea-bygget.

SPLEISET PÅ RUNDKJØRING

Gullgruven hadde nyåpning i mai etter å ha gjennomført første del av ombyggingen. Den andre delen av tiltaket blir sendt til kommunen i disse dager, men selskapet har i forkant hatt dialog både med Bergen kommune og Statens vegvesen.

Blant annet har selskapet sendt en forespørsel til Statens vegvesen om tilbakemelding på om veinettet rundt kjøpesenteret er tilfredsstillende for at de kan godta en utbygging.

SRP Gullgruven var med på spleiselag da veinettet ble utbedret i forbindelse med det nye Ikea-bygget, for å sikre at tilgangen til senteret var god nok for de fremtidige utbyggingsplanene. Etter det BA kjenner til skal de ha gått inn med rundt 2,5 millioner kroner til veiutbedringen.

Veivesenet har i sitt svar til senteret sagt at de ikke har noe å utsette på selve veinettet, men at det fortsatt er uavklart hvor bybanetraseen i Åsane vil gå.

«Utbyggingen [må] avklares i forhold til trase for Bybane mellom Bergen sentrum og Vågsbotn i Åsane. Denne traseen er ennå ikke fastlagt i detalj, og det er derfor vanskelig å vite eksakt hvordan byggingen av bybanen vil innvirke på eksisterende bygg og omsøkt utbygging av etappe 2. Det vil derfor være viktig å ta forholdet rundt utbyggingen av etappe 2 (tilbygget) opp med bybanekontoret og Bergen kommune», heter det i brevet.

KAN BLI LENGE TIL

Svaret fra veivesenet er datert etter at byrådsleder Martin Smith-Sivertsen og byutviklingsbyråd Henning Warloe bestemte at bybanen til Fyllingsdalen skal bygges før banen til Åsane.

Byrådslederen signaliserte samtidig at det kan bli aktuelt å bygge en T-bane i stedet for en Bybane til Åsane. En avklaring om traseen forbi Gullgruven ligger således et stykke frem i tid.

Kjellgren i SRP Gullgruven var ikke kjent med at planene om Bybane til Åsane var lagt på vent da BA snakket med ham.

Han er likevel ikke nevneverdig bekymret for at dette vil stikke kjepper i hjulene for søknaden.

– Vi føler at vi har hatt en god prosess og vi har gjort alle de tiltakene som vi har fått beskjed om i kommunikasjonen med kommunen og veivesenet. Det som har tatt tid er den politiske prosessen rundt Bybanen, men det gjelder jo for mange flere enn oss.

– VANSKELIG Å SI NOE

SRP Gullgruven har dessuten leid inn rådgivningsfirmaet Multiconsult for å lage en mulighetsstudie av i hvilken grad en utbygging av senteret vil stå i veien for en fremtidig bybanetrasé, basert på de traseene som har vært diskutert før Åsane-planene ble lagt på is.

Multiconsult konkluderer med at den planlagte utbyggingen ikke vil gi noen begrensninger i valg av fremtidig bybanetrasé.

BA har spurt byråd for byutvikling, klima og miljø, Henning Warloe, om en mulig bybanetrasé forbi Gullgruven en gang i fremtiden vil påvirke senterets utbyggingsplaner.

– Jeg kjenner ikke denne konkrete saken og kan derfor ikke uttale meg konkret. Og for tiden er det vanskelig å si noe om fremdriften for videre regulering av bybanetraseen til Åsane, svarer Warloe.

– PLASS TIL MER

I november åpnet et flunkende nytt kjøpesenter i Åsane, Horisont, som kommer i tillegg til de store varehusene som allerede er der.

–Er det plass til flere kjøpesenter-kvadratmeter i Åsane?

–Ja, vi er ikke bekymret for konkurransen. Gullgruven er ikke et kjøpesenter på den tradisjonelle måten som Åsane senter og Horisont. Vi tilbyr noe annet, som vi er sikre på at det er marked for, sier prosjektsjef Kjellgren.